Euroopan matkailutilastoista annetulla Euroopan parlamentin ja neuvoston asetuksella (EU) N:o 692/2011 komissiolle siirretyn delegoitujen säädösten antamisvallan käyttämisestä

KOMISSION KERTOMUS EUROOPAN PARLAMENTILLE JA

NEUVOSTOLLE

Euroopan matkailutilastoista annetulla Euroopan parlamentin ja neuvoston asetuksella (EU) N:o 692/2011 komissiolle siirretyn delegoitujen säädösten antamisvallan käyttämisestä

1. JOHDANTO

Euroopan parlamentin ja neuvoston asetuksella (EU) N:o 692/2011 luotiin yhteiset puitteet Euroopan unionin matkailutilastojen järjestelmälliselle kehittämiselle, tuottamiselle ja levittämiselle. Siinä otettiin huomioon matkailutalouden ja matkailukäyttäytymisen luonteessa neuvoston direktiivin 95/57/EY voimaantulon jälkeen tapahtuneet muutokset ja vastattiin niitä seuraaviin käyttäjien tarpeiden muutoksiin.

Asetuksella (EU) N:o 692/2011 siirretään komissiolle valta antaa delegoituja säädöksiä

määritelmien muuttamiseksi niiden saattamiseksi vastaamaan kansainvälisiin määritelmiin tehtyjä muutoksia (2 artiklan 2 kohta);

tietojen toimittamista koskevien määräaikojen muuttamiseksi taloudellisen, yhteiskunnallisen ja teknisen kehityksen huomioon ottamiseksi (9 artiklan 5 kohta); sekä

liitteiden mukauttamiseksi taloudellisen, yhteiskunnallisen tai teknisen kehityksen huomioon ottamiseksi. Komissio ei kuitenkaan voi muuttaa liitteen säännöksiä, jotka koskevat vaadittujen tietojen vapaaehtoisuutta ja soveltamisalan rajoituksia (3 artiklan 2 kohta).

Asetuksessa (EU) N:o 692/2011 myös korostetaan olevan tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla, ennen säädösten antamisvaltansa käyttämistä.

2. OIKEUSPERUSTA

Tämän kertomuksen laatimisesta säädetään asetuksen (EU) N:o 692/2011 11 artiklan 2 kohdassa. Kyseisen säännöksen nojalla komissiolle siirretään valta antaa delegoituja säädöksiä viideksi vuodeksi 11. elokuuta 2011 lukien ja komissio laatii siirrettyä säädösvaltaa koskevan kertomuksen viimeistään yhdeksän kuukautta ennen viiden vuoden pituisen kauden päättymistä.

3. SIIRRETYN SÄÄDÖSVALLAN KÄYTTÄMINEN

Asetuksen (EU) N:o 692/2011 voimaantulon jälkeen komissio on hyväksynyt yhden delegoidun säädöksen, komission delegoidun asetuksen (EU) N:o 253/2013. Sillä muutettiin tiettyjä määritelmiä, jotka koskevat saavutettua koulutustasoa, niiden saattamiseksi vastaamaan kansainväliseen koulutusluokitukseen (ISCED) tehtyjä muutoksia.

Siirretyn säädösvallan käyttäminen katsottiin tarpeelliseksi, kun UNESCO (Yhdistyneiden kansakuntien kasvatus-, tiede- ja kulttuurijärjestö) oli hyväksynyt kansainvälisen koulutusluokituksen (ISCED) tarkistuksen 36. yleiskokouksessaan marraskuussa 2011. Asetuksen (EU) N:o 692/2011 2 artiklan 2 kohdan mukaan komissio voi antaa delegoituja säädöksiä EU:n matkailutilastoissa käytettävien määritelmien mukauttamiseksi kansainvälisiin määritelmiin tehtyihin muutoksiin.

Komission delegoidulla asetuksella (EU) N:o 253/2013 tehtiin seuraavat muutokset asetuksen (EU) N:o 692/2011 liitteeseen II:

kaikki viittaukset muuttujaan ”koulutustaso” tai sitä koskevat viittaukset sosioekonomisessa jaottelussa korvattiin ilmaisulla ”saavutettu koulutustaso”;

kaikki viittaukset luokkiin ”alempi (ISCED 0, 1 tai 2), keskiasteen (ISCED 3 tai 4), korkea (ISCED 5 tai 6)” korvattiin ilmaisulla ”keskiastetta alempi, keskiaste ja keskiasteen jälkeinen (mutta ei korkea-aste), korkea-aste”.